**PREŠOVSKÁ UNIVERZITA V PREŠOVE**

**NÁVRH**

**na udelenie ocenenia**

***prof. PhDr. Tiborovi Žilkovi, DrSc.***

**Navrhovateľ: *Dr. h. c.* *prof. PhDr. Peter Kónya, PhD.***

rektor Prešovskej univerzity v Prešove

**Názov ocenenia, ktoré sa navrhuje udeliť:**

*Zlatá medaila Prešovskej univerzity v Prešove*

Rektor Prešovskej univerzity v Prešove podáva návrh na udelenie zlatej medaily

**prof. PhDr. Tiborovi Žilkovi, DrSc.** za mimoriadne zásluhy vo vedecko-výskumnej a pedagogickej činnosti a významné zásluhy o rozvoj Filozofickej fakulty Prešovskej univerzity v Prešove.

**prof. PhDr. Tibor Žilka, DrSc.**

Narodil sa 29. januára 1939 v Plášťovciach, základnú a strednú školu absolvoval v Šahách, v mestečku, ktoré je známe pre znalcov slovenskej literatúry pod názvom Palánk. Palánske prostredie determinovalo nielen tvorbu Ladislava Balleka, no v značnej miere aj vedecký a občiansky profil T. Žilku, ktorý po maturite pokračoval v štúdiách na Univerzite Komenského v Bratislave (1957-1962) Je absolventom Filozofickej fakulty Univerzity J. A. Komenského v Bratislave (1957-1962), jeden semester však absolvoval aj na Filozofickej fakulte Karlovej univerzity v Prahe (1961), kde navštevoval prednášky Jana Mukařovského z teórie literatúry. Už od roku 1961 začal pôsobiť ako asistent na Pedagogickej fakulte v Nitre. Tu patril k zakladateľom a k prvým členom literárnovedného pracoviska, známeho pod názvom Kabinet literárnej komunikácie (od 1. januára 1969 bol prvým zamestnancom tohto pracoviska na plný úväzok). V rokoch 1969-1976 pôsobil v tomto ústave ako vedecko-výskumný pracovník. V tomto období Kabinet literárnej komunikácie úzko spolupracoval aj s pracovníkmi Filozofickej fakulty Univerzity Pavla Jozefa Šafárika v Prešove – s Jánom Sabolom, Albínom Baginom a neskoršie aj s Andrejom Červeňákom. Túto spoluprácu systematicky rozvíjal aj Tibor Žilka vo funkcii tajomníka pracoviska. V roku 1976 Tibor Žilka prešiel na Katedru slovenského jazyka a literatúry, kde sústavne prednášal štylistiku. V roku 1968 získal titul PhDr., v roku 1972 CSc., v roku 1984 sa stal docentom a po inaugurácii (1993) je od roku 1994 univerzitným profesorom pre odbor teória a dejiny slovenskej literatúry. Zároveň získal titul univerzitného profesora aj na Katolíckej univerzite Pétera Pázmánya v Budapešti (2001). V roku 2000 obhájil titul doktora vied (DrSc.) na Masarykovej univerzite v Brne a tento titul mu bol schválený vedeckou radou univerzity 24. apríla 2001. Na bývalej Vysokej škole pedagogickej v Nitre (teraz Univerzita Konštantína Filozofa) zastával funkciu prodekana (1991-93), neskoršie riaditeľa Ústavu pre výskum vzdelávania a kultúr národností (1996-1997). Od roku 1993 pôsobil ako hosťujúci profesor slovakistiky a slavistiky na Katolíckej univerzite Pétera Pázmánya v Budapešti a v Pilíšskej Čabe, kde bol do roku 2009 vedúcim Ústavu slavistiky a strednej Európy a Katedry slovakistiky. V septembri 2009 sa stal vedúcim Katedry areálových kultúr (neskôr premenovanej na Ústav stredoeurópskych jazykov a kultúr) na Fakulte stredoeurópskych štúdií UKF v Nitre, kde pôsobil až do roku 2020. Dlhé roky bol v osobnom kontakte s MUDr. Pavlom Straussom, významným spisovateľom, esejistom a básnikom katolíckej moderny.

Ako uznávaný odborník semiotiky, štylistiky, naratológie a poetiky prednášal na viacerých univerzitách a vedeckých inštitúciách v zahraničí (Berlín, Kolín, Budapešť, Debrecín, Katovice, Varšava, Tallin, Lipeck, Wroclaw, Novi Sad, Praha, Brno, Olomouc, Opava, Ostrava, Szeged, Viedeň, Graz, Poznań, Bautzen, Lyon, Paríž, Madrid, Ochrid). Prednáškové pobyty absolvoval na Univerzite v Novom Sade v Juhoslávii, na Bernskej univerzite vo Švajčiarsku, na Vysokej škole pedagogickej v Segedíne, na Masarykovej univerzite v Brne. Systematicky publikuje v domácich i zahraničných vedeckých zborníkoch a časopisoch. Jeho štúdie a eseje boli uverejnené vo viacerých európskych štátoch - v bývalej Juhoslávii, Poľsku, Holandsku, Nemecku, Estónsku, Ukrajine, Taliansku, USA, Rakúsku, Fínsku a hlavne v Českej republike a Maďarsku. Prvé knižky vydal v maďarčine: *A stílus hírértéke* (*Informačná hodnota štýlu,* 1973), *Stilisztika és statisztika (Štylistika a štatistika,* 1974), *Poétikai szótár (Poetický slovník,* 1977). V slovenčine mu vyšli tieto knižky: *Poetický* *slovník* (1984, II. prepracované a rozšírené vydanie 1987), *Téma a štýl v postmodernizme* (*Postmodernistické aspekty prozaických textov,* 1991), *Text a posttext (Cestami poetiky a* *estetiky k postmoderne,* 1995, 2. vydanie 2011), *Od moderny k postmoderne* (1997), *Postmoderná semiotika textu* (2000), *Vademecum poetiky* (2006, 2. doplnené vydanie 2011) a *(Post)moderná literatúra a film* (2006), *Dobrodružstvo teórie tvorby (2015),* *Od intertextuality k intermedielite* (2015). V roku 2019 mu vyšiel slovník vo vydavateľstve Tinta Könyvkiadó v Budapešti pod názvom *Poétikai kisszótár*. Výber štúdií vydal aj v nemčine pod názvom *Modernismus und Postmodernismus* (1995). Za dru­hé, prepracované a rozšírené vydanie publikácie *Poetický slovník* (1987) mu bola udelená Cena vydavateľstva Tatran. Za literárnokritickú prácu v Romboide v roku 1989 mu bola udelená predstavenstvom Spolku slovenských spisovateľov Prémia Alexandra Matušku. Popri uvedených publikáciách je vedno s A. Popovičom, P. Libom a P. Zajacom spoluautorom aj knihy *Interpretácia umeleckého textu* (1981). Je spoluautorom viacerých učebných textov a skrípt. Je zostavovateľom (editorom) a spolu­­autorom zborníkov: *Literárny text v postmoderne (Dráma* *a próza,* 1995), *Textové podoby postmoderny (Vizuálna poézia, próza, dráma*, 1996), *Od* *moderny k postmoderne* (1997), *Intertextualita* *v postmodernom umení* (1999), *Kresťanská literatúra a masmédiá* (2000), *Duchovnosť ako princíp tvorby* (2001), *Kresťanské divadlo v zrkadle doby* (2001), ale aj anglickej publikácie *Tracing Literary* *Postmodernism* (1998) a maďarských publikácií *Kereszténység, kultúra, közélet* (2001) a *Író a senki földjén* (2002), ktoré vyšli v Maďarsku. Je zároveň spoluautorom učebnice *Teória literatúry pre gymnáziá a* *stredné školy* (1997), ktorej koncepciu sám vypracoval a navrhol. V roku 2012 vyšlo šieste, prepracované vydanie tejto učebnice. Bol vyše 10 rokov členom Exekutívneho komitétu (Výkonného výboru) IASS-AIS (International Association for Semiotic Studies - Association Internationale de Sémiotique), kde spolu s prof. Ľubomírom Plesníkom zastupoval Slovenskú republiku. Bol členom *Komisie pre slovanskú poetiku* pri Medzinárodnom komitéte slavistov. Na 14. medzinárodnom kongrese slavistov v roku 2008 v Ochride (Macedónsku) bol zvolený za predsedu tejto komisie a zastával túto funkciu do roku 2013. Komisia funguje pri Medzinárodnom komitéte slavistov. V rokoch 2006-2012 bol členom Akreditačnej komisie SR a členom Slovenskej komisie pre vedecké hodnosti (komisia pre udelenie vedeckej hodnosti DrSc.) pri MŠ SR. Do roku 2019 bol členom dvoch pracovných komisií Akreditačnej komisie – komisie pre pedagogické vedy a komisie pre humanitné vedy. Na Filozofickej fakulte Katolíckej univerzity Pétera Pázmánya v Maďarsku bol predsedom Habilitačnej komisie a kmeňovým členom Komisie pre doktorandské štúdium (udelenie PhD.). V rámci Asociácie organizácií spisovateľov Slovenska je členom Klubu nezávislých spisovateľov. Je členom aj Spolku priateľov MUDr. Pavla Straussa, ktorý sídli v Liptovskom Mikuláši. Pri príležitosti 50. výročia vysokoškolského vzdelávania na Univerzite Konštantína Filozofa v Nitre mu udelila v roku 2009 dekanka Filozofickej fakulty UKF v Nitre, prof. PaedDr. Zdenka Gadušová, CSc. *Cenu dekana* za celoživotné dielo. V roku 2016 bola udelená za celoživotné dielo prof. Tiborovi Žilkovi na Univerzite Konštantína Filozofa v Nitre *Cena rektora* za významný prínos v oblasti vedecko-výskumnej a pedagogickej činnosti. Významným ocenením je *Cena Pavla Straussa* za trvalý prínos do oblasti kultúry a umenia, ktorá bola udelená prof. Žilkovi v roku 2016. V tom istom roku získal v Klube nezávislých spisovateľov Prémiu za knihu *Dobrodružstvo teórie tvorby* (2015). Štátne vyznamenanie Rad maďarského rytierskeho kríža (a Magyar Érdemrend lovagkeresztje) mu bola udelená prezidentom Maďarskej republiky, Jánosom Áderom (2017). Pri príležitosti osláv 770. výročia udelenia mestských výsad mu bola udelená *Cena mesta Nitry* za mimoriadne zásluhy vo vedecko-výskumnej a pedagogickej činnosti (2018). Do svojho odchodu do dôchodku bol vedúcim Špičkového tímu, ktorý má spolu 6 členov a vykazuje sústavne dobré výsledky. V roku 2021 prevzal *Cenu Fra Angelica*, ktorú udeľuje Rada KBS pre vedu, vzdelanie a kultúru a jej predsedom je otec biskup František Rábek.

Po odchode do dôchodku v roku 2020 Tibor Žilka naďalej publikuje a spolupracuje so svojím bývalým pracoviskom. Je členom redakčnej rady časopisu Stredoeurópske pohľady, kde sústavne uverejňuje svoje príspevky. Vrcholom jeho publikačnej činnosti je monografia autorov Tibor Žilka – Anna Zelenková – Krisztián Benyovszky *Stereotypes and Mythts. Intertextuality in Central European Imagological Reflections* (Berlin: Peter Lang, 2022), ktorá sa zrodila na základe jeho koncepcie a pod jeho vedením. Jeho životopis je obsiahnutý v knihe Antona Baláža *Dar dvojitej identity. Rozhovory s Tiborom Žilkom* (2021). Táto kniha rozhovorov vyšla aj v maďarčine v preklade Gábora Csandu pod názvom *A kettős identitás ajándéka és terhe*. *Beszélgetések Zsilka Tiborral* (Pozsony: Madách Egyesület, 2024). Tibor Žilka sa intenzívne podieľa aj na práci Klubu nezávislých spisovateľov, v ostatnom čase pri prezentácii kníh Rudolfa Dobiáša, Denisy Fulmekovej a Mariany Čengel Solčanskej mal úvodnú prednášku. Svoj výskum v súčasnosti zameriava na tvorbu Milana Kunderu, o jeho próze publikoval viacero štúdií. Jeho publikačná činnosť je aj v tomto období pestrá a pomerne bohatá.

**Členstvo vo vedeckých radách a  medzinárodných výboroch:**

* bol členom Exekutívneho komitétu IASS-AIS vo Viedni
* je čestným členom Maďarskej semiotickej spoločnosti

**Členstvo v celoštátnych vedeckých a odborných orgánoch:**

* je členom Klubu nezávislých spisovateľov
* je členom Slovenskej literárnovednej spoločnosti
* je členom redakčnej rady poľského literárnovedného časopisu Porównanija
* je členom redakčnej rady časopisu Stredoeurópske pohľady